|  |
| --- |
| № исх: 11-11/1481 дз от: 26.04.2023№ вх.1197//11-11/1481дз/ДС-47 от: 27.04.2023 |

**Қазақстан Республикасы**

**Парламенті Мәжілісінің**

**депутаттарына, «AMANAT» партиясы және «Ақ жол» демократиялық партиясы**

**фракциясының мүшелеріне**

*(тізім бойынша)*

*2023 жылғы 5 сәуірдегі № ДС-47*

**Құрметті депутаттар!**

Көктемгі су тасқынының алдын алу, оның өтуі және зардаптарын жою жөнінде шаралар қабылдауға қатысты депутаттық сауалыңызды қарап, төмендегідей хабарлаймын.

***Ақтөбе, Батыс Қазақстан және Атырау облыстарында су тасқынынан зардап шеккен отбасыларға материалдық көмек көрсету***

Су тасқынынан зардап шеккендерге материалдық көмек көрсету мәселесі Ақтөбе және Батыс Қазақстан облыстары әкімдіктерінің тұрақты бақылауына алынған, оның шеңберінде залалды анықтау, қаржылық көмек көрсету және үйлерді салу жөніндегі іс-шаралар жүзеге асырылады.

Бүгінгі таңда берілген өтініштерге сәйкес келесідей көмектер көрсетілді:

1) **Ақтөбе облысының** әкімдігі жалпы сомасы 44 млн теңгеге
**88 отбасына** **500** мың теңгеден сертификат берді.

Сондай-ақ зардап шеккен үйлердің меншік иелері «Қызыл Жарты Ай» қоғамдық қорынан әрбір отбасы мүшесіне *(403 адам)* **100** мың теңгеден, жалпы сомасы 40,3 млн теңге демеушілік көмек алды.

2) **Батыс Қазақстан облысында** зардап шеккен үйлердің **78 отбасына** «Жергілікті атқарушы органдардың шешімі бойынша мұқтаж азаматтардың жекелеген санаттарына әлеуметтік төлемдер» бағдарламасы бойынша, жалпы сомасы 13,5 млн теңгеге, 50 АЕК мөлшерінде қаржылық көмек көрсетілді.

Сонымен қатар, Орал қаласында, Бөрлі және Сырым аудандарында зардап шеккен **189** үй иесі «Қызыл Жарты Ай» қоғамдық қорынан отбасының әрбір мүшесіне *(1017 адам)* **100** мың теңгеден, жалпы сомасы 101,7 млн теңгеге демеушілік көмек алды.

Қалған зардап шеккен тұрғын және саяжай үйлері бойынша келтірілген залалдың мөлшерін есептеу жүргізілуде, осы жұмыстың нәтижелері бойынша қаржылық көмек көрсету жоспарланған.

**Атырау облысы** бойынша тұрғын үйлерді су басудың болмауына байланысты әкімдік материалдық көмек көрсетуді көздемейді *(облыс бойынша шаруа қожалығының бір қыстық үйін су басты)*.

***Тұрғын үйінен айырылған азаматтарға үй салу***

**Ақтөбе** облысы, Қобда ауданы, Қобда ауылында тұрғын үйі апатты және тұрғын емес деп танылған **30** отбасы анықталды.

Жаңа **24** тұрғын үйдің құрылысы басталды *(соның ішінде* ***18*** *бір пәтерлі және* ***6*** *екі пәтерлі)*.

Батыс Қазақстан облысында ағымдағы жылғы сәуірдің соңына дейін Бөрлі ауданындағы **20** бұзылған үй бойынша келтірілген залалды бағалауды аяқтау жоспарлануда.

Жөндеу-қалпына келтіру жұмыстарын ағымдағы жылдың мамырында бастау жоспарланып отыр.

***Су тасқыны қаупі бар орындардың картасына қатысты***

Бүгінгі таңда еліміздің барлық өңірлерінде Төтенше жағдайларға, соның ішінде көктемгі су тасқынына ұшырауға бейім аумақтардың картасы бар *(ТЖМ-нің 2021 жылғы 11 қаңтардағы № 6 бұйрығымен бекітілген)*.

Көктемгі су тасқынына ұшырауға бейім аумақтар картасында республика бойынша қолда бар **1048 су тасқыны қауіпті елді мекеннің** барлығы көрсетілген, аталған деректер жыл сайын түзетіледі.

2023 жылғы су тасқыны кезеңінің өту қорытындысы бойынша, аталған карта түзетілетін болады.

***Қорғаныш бөгеттерін, су реттеуіштерді, су өткізу өткелдерін салу***

Өңірлерде су тасқынына қарсы іс-шараларды іске асыру 2021-2023 жылдарға арналған су тасқынына қарсы іс-шаралардың жол картасы, Өңірлердің әлеуметтік-экономикалық кешенді даму жоспарлары мен даму жоспарлары шеңберінде жүзеге асырылады.

Аталған жүйелік құжаттар шеңберінде жергілікті атқарушы органдар жыл сайын өзен жағалауларын нығайту, өзен арналарын түзету, түбін тереңдету және тазарту, қорғаныш бөгеттерін күрделі жөндеу және салу, жер біліктерін нығайту және салу, су бұру арналарын салу және тазарту, нөсер кәрізін салу және тазарту, арық жүйелерін тазарту, гидротехникалық құрылыстарды жөндеу, автомобиль жолдарының астына су өткізгіш құбырларды орнату және жергілікті хабарлау жүйелерін орнату бойынша жұмыстар жүргізеді.

2022 жылдың қорытындысы бойынша аталған іс-шараларды іске асыру 213 елді мекеннен қатерді алып тастауға және 551 099 адам тұратын 119 577 үй орналасқан 580 елді мекен үшін қауіпті барынша азайтуға мүмкіндік берді.

Осы мақсаттар үшін 15,5 млрд теңге бөлініп, игерілді *(оның ішінде РБ – 2,72 млрд теңге, ЖБ – 12,78 млрд теңге)*.

Ағымдағы жыл басынан бастап су тасқынына қарсы іс-шаралар шеңберінде жергілікті бюджеттерден 10,4 млрд теңге бөлініп, игерілді.

Елді мекендерді тасқын және еріген қар суынан қорғау жұмыстары тұрақты негізде жүргізіледі.

***Су тасқыны қаупі бар аумақтарда үйлер салуға қатысты***

Су басу себептерін алдын ала талдау тұрғын үйлерді су басу себептерінің бірі оларды төмен жатқан бөліктерде салу немесе су қорғау белдеулерінің аумақтарында болуы екенін көрсетті.

Су кодексінің 145-1-бабына сәйкес 2009 жылғы 1 шілдеден кейін **су қорғау белдеулерінің** шекаралары шегінде ғимараттар мен құрылыстар салуға **жол берілмейді**. Бұл ретте, оларды пайдалануға ұйымдасқан орталықтандырылған кәріз немесе ластанған сарқынды суларды бұру мен тазартудың өзге жүйесі болған кезде ғана жол беріледі.

Осыған байланысты орталық мемлекеттік және құқық қорғау органдары тұрақты негізде су қорғау белдеулері мен аймақтары шегінде жер учаскелерін берудің заңдылығына талдау және тексеру іс-шараларын жүргізеді.

Жүргізілген жұмыстың нәтижелері туралы толық ақпарат қосымшада берілген.

Жалпы, көктемгі су тасқынының алдын алу, оның өтуі және салдарын жою жөнінде шаралар қабылдау мәселелері Қазақстан Республикасы Үкіметінің тұрақты бақылауында.

**Р. Скляр**

*А.Садыков Тел.: 74-50-59*

**Тізім**

 **«AMANAT» партиясы фракциясының мүшелері Ғ. Елеуов**

 **Е. Саиров**

 **Д. Тұрғанов**

 **Н. Сәрсенғалиев**

 **Қ. Әлішев**

**«Ақ жол»** **ХДП партиясының депутаты Д. Еспаева**